作者:韓愈
標題:送侯參謀赴河中幕
內容:憶昔初及第，各以少年稱。君頤始生須，我齒清如冰。爾時心氣壯，百事謂己能。一別詎幾何，忽如隔晨興。我齒豁可鄙，君顏老可憎。相逢風塵中，相視迭嗟矜。幸同學省官，末路再得朋。東司絕教授，遊宴以為恆。秋漁蔭密樹，夜博然明燈。雪徑抵樵叟，風廊折談僧。陸渾桃花間，有湯沸如烝。三月崧少步，躑躅紅千層。洲沙厭晚坐，嶺壁窮晨升。沈冥不計日，為樂不可勝。遷滿一已異，乖離坐難憑。行行事結束，人馬何蹻騰。感激生膽勇，從軍豈嘗曾。洸洸司徒公，天子爪與肱。提師十萬餘，四海欽風稜。河北兵未進，蔡州帥新薨。曷不請掃除，活彼黎與烝。鄙夫誠怯弱，受恩愧徒弘。猶思脫儒冠，棄死取先登。又欲面言事，上書求詔徵。侵官固非是，妄作譴可懲。惟當待責免，耕劚歸溝塍。今君得所附，勢若脫韝鷹。檄筆無與讓，幕謀識其膺。收績開史牒，翰飛逐溟鵬。男兒貴立事，流景不可乘。歲老陰沴作，雲頹雪翻崩。別袖拂洛水，徵車轉崤陵。勤勤酒不進，勉勉恨已仍。送君出門歸，愁腸若牽繩。默坐念語笑，痴如遇寒蠅。策馬誰可適，晤言誰為應。席塵惜不掃，殘尊對空凝。信知後會時，日月屢環緪。生期理行役，歡緒絕難承。寄書惟在頻，無吝簡與繒。